
Nr. 22/539

AVIZ

asupra proiectului de Lege privind organizarea pieţei tutunului brut în România

Cu adresa nr.535 din 5 noiembrie 2002, Biroul Permanent, conform art. 89 şi 107 din Regulamentul Camerei Deputaţilor, a sesizat pentru examinare şi avizare, în procedură de urgenţă, Comisia pentru buget, finanţe şi bănci cu proiectul de Lege privind organizarea pieţei tutunului brut în România.

In urma examinării proiectului de Lege privind organizarea pieţei tutunului brut în România, în şedinţa din 20 noiembrie 2002, Comisia, cu unanimitate de voturi, propune ca acesta să fie supus spre dezbatere şi adoptare cu următoarele amendamente admise:

Nr.

crt.
Text iniţial
Text propus de Comisie

(autorul amendamentului)
Motivare

1.
Art.3.lit.k)

“k) primă de producţie – sprijinul financiar acordat producătorilor de tutun brut în vederea susţinerii costurilor de producţie.”
Se reformulează textul, astfel:

“k)  primă de producţie – sprijinul financiar acordat de stat producătorilor de tutun brut în vederea susţinerii costurilor de producţie.”
Pentru claritatea textului; sprijinul se acordă de stat.

2.
Art.9.alin.(1)

“(1) Autoritatea statului care recunoaşte grupurile de producători este Ministerul Agriculturii, Alimentaţiei şi Pădurilor, prin reprezentanţii săi din teritoriu.”
Se modifică conţinutul alineatului 1 al articolului 9, astfel:

“(1) Autoritatea statului care recunoaşte grupurile de producători este Ministerul Agriculturii, Alimentaţiei şi Pădurilor, prin structurile organizatorice instituţionale ale sale din teritoriu.”
Pentru claritate şi eliminarea interpretărilor.

3.
Art.9.alin.(2)

“(2) În termen de 60 de zile de la depunerea cererii de recunoaştere, Ministerul Agriculturii, Alimentaţiei şi Pădurilor decide recunoaşterea grupului de producători, potrivit prezentei legi.”
Se modifică conţinutul alineatului 2 al articolului 9, astfel:

“(2) În termen de 20 de zile de la depunerea cererii de recunoaştere, Ministerul Agriculturii, Alimentaţiei şi Pădurilor va decide recunoaşterea tuturor grupurilor de producători dacă aceştia îndeplinesc condiţiile prevăzute la art.7 şi art.8.”
Idem.

4.
Art.14.alin.(1)

“(1) Între unitatea prim-procesatoare şi producătorii de tutun brut se încheie contracte de cultură.”
Se reformulează alineatul 1 al articolului 14, astfel:

“(1) Între unitatea prim-procesatoare şi producătorii de tutun brut se încheie contracte de cultură vegetală.”
În vederea precizării felului culturii.

5.
Art.15.alin.(1)

“(1) Contractul de cultură se încheie până cel târziu la data de 31 decembrie a anului anterior anului de recoltă”.


Se reformulează alineatul 1 al articolului 15, astfel:

“(1) Contractul de cultură vegetală se încheie până cel târziu la data de 31 decembrie a anului anterior anului de recoltă.”
Idem.

6.
Art.15.alin.(2)

“(2) În afara situaţiilor de forţă majoră, contractele de cultură încheiate sunt prezentate spre a fi înregistrate Ministerului Agriculturii, Alimentaţiei şi Pădurilor prin unităţile teritoriale subordonate, nu mai târziu de 10 zile lucrătoare de la data semnării lor.”
Se reformulează alineatul 2 al articolului 15, astfel:

“(2) În afara situaţiilor de forţă majoră, contractele de cultură vegetală încheiate sunt prezentate spre a fi înregistrate Ministerului Agriculturii, Alimentaţiei şi Pădurilor prin unităţile teritoriale subordonate, nu mai târziu de 10 zile lucrătoare de la data semnării lor.”


Idem.

7.
Art.15.alin.(3)

“Când unitatea prim-procesatoare încheie contract de cultură cu un grup de producători, contractul va avea ca anexă lista nominală a membrilor grupului şi suprafeţele aferente fiecăruia.”
Se reformulează alineatul 3 al articolului 15, astfel:

“Când unitatea prim-procesatoare încheie contract de cultură vegetală cu un grup de producători, contractul va avea ca anexă lista nominală a membrilor grupului şi suprafeţele aferente fiecăruia.”
Idem.

8.
Art.16.

“Începând cu recolta anului 2003 se instituie un sistem de prime de producţie. Prima de producţie se stabileşte anual pentru fiecare varietate de tutun.”
Se reformulează articolul 16, astfel:

“Începând cu recolta anului 2003 se instituie un sistem de prime de producţie, a căror valoare totală se acordă prin bugetul de stat.”
Pentru a se preciza sursa de finanţare.

9.
Art.17.alin.(1)

“(1) Prima de producţie acordată producătorului se stabileşte anual prin hotărâre a Guvernului.”
Se reformulează alineatul 1 al articolului 17, astfel:

“(1) Prima de producţie care se acordă producătorului, se stabileşte anual pentru fiecare varietate de tutun, prin hotărâre a Guvernului.”
Pentru o exprimare mai coerentă.

10.
Art.17.alin.(4)

“(4) Partea variabilă a primei reprezintă între 30 şi 45% din valoarea primei. Procentul se stabileşte anual odată cu valoarea totală a primei de producţie.”
Se reformulează alineatul (4) al articolului 17, astfel:

“Partea variabilă a primei reprezintă între 30 şi 45% din cuantumul primei. Procentul se stabileşte anual odată cu suma corespunzătoare primei de producţie.”
Idem.

11.
Art.17.alin.(6)

“(6) Partea variabilă a primei este plătită numai grupurilor de producători, care o distribuie fiecărui membru al grupului în funcţie de valoarea totală obţinută de la unitatea prim-procesatoare.”
Se reformulează alineatul 6 al articolului 17, astfel:

“(6) Partea variabilă a primei este plătită numai grupurilor de producători, care o distribuie fiecărui membru al grupului în funcţie de valoarea totală obţinută ca urmare a valorificării, de la unitatea prim-procesatoare.”
Idem.

12.
Art.17.alin.(7)

“(7) Grupurile de producători primesc un ajsutor specific de până la 2% din totalul primei, în vederea dezvoltării activităţii lor.”
Se reformulează alineatul 7 al articolului 17, astfel:

“Grupurile de producători primesc un ajutor specific de până la 2% din cuantumul primei, în scopul dezvoltării şi modernizării exclusive a activităţii de producţie propriu-zisă a tutunului brut.”
Pentru a se arăta clar care va fi destinaţia sumelor reţinute la nivelul grupurilor de producători.

13.
Art.20.

“Pentru asigurarea respectării pragului de prim-procesare, se stabileşte un sistem de cote de producţie alocate fiecărui cultivator de tutun proporţional cu media cantităţilor livrate pentru prim-procesare în perioada a trei ani precedenţi ultimului an de recoltă, repartizate pe grupe de varietăţi.”
Se reformulează articolul 20, astfel:

“Pentru asigurarea respectării pragului de prim-procesare, se stabileşte un sistem de cote de producţie alocate fiecărui cultivator de tutun proporţional cu media cantităţilor livrate pentru prim-procesare.”
Pentru a putea accede la sistem toţi producătorii de tutun brut indiferent de experienţa lor.

14.
Art.22.

“În limita a 10% din pragul de prim-procesare se creează o rezervă naţională de cotă de producţie pentru tutunul brut.”
Se elimină.
Nu este oportună înfiinţarea unei astfel de rezerve la nivel naţional.

15.
Art.24.

“Ministerul Agriculturii, Alimentaţiei şi Pădurilor dispune de date exacte privind producţia, livrările şi toţi producătorii individuali. Această bază de date este necesară şi pentru transferul de cote de producţie între producători. Baza de date se realizează prin ordin al ministrului agriculturii, alimentaţiei şi pădurilor, cu consultarea asociaţiilor profesionale şi interprofesionale.”
Se reformulează articolul 24, astfel:

“Ministerul Agriculturii, Alimentaţiei şi Pădurilor va organiza şi utiliza baza de date privind volumul producţiei, livrărilor şi evidenţa producătorilor individuali şi de grup. Această bază de date va fi utilizată şi pentru transferul de cote de producţie între producători. Conţinutul şi structura bazei de date se stabileşte prin ordin al ministrului agriculturii, alimentaţiei şi pădurilor, cu consultarea asociaţiilor profesionale şi interprofesionale.”
Pentru o exprimare mai clară şi coerentă.

16.
Art.25.

“În vederea sprijinirii şi stimulării producţiilor de tutun brut, cercetarea şi dezvoltarea se va realiza şi prin constituirea unui fond în cadrul Ministerului Agriculturii, Alimentaţiei şi Pădurilor din cota de 2% din primele acordate producătorilor.”
Se elimină.
Activităţile de cercetare se finanţează la nivelul Ministerului Agriculturii, Alimentaţiei şi Pădurilor din sume special alocate prin buget cu această destinaţie.

17.
Art.26.

“Programele de reconversie a cultivatorilor se pun în aplicare individual, pentru fiecare cultivator, numai prin acordul acestuia de a părăsi sectorul. În paralel se aplică un program de reaşezare a cotei corespunzătoare cultivatorului care părăseşte sectorul, fie prin anularea cotei corespunzătoare cultivatorilor şi, implicit, prin reducerea pragului total de prim-procesare, fie prin realocarea cotei respective altui cultivator şi menţinerea pragului total de prim-procesare.”.
Se reformulează articolul 26, astfel:

“Programele de reconversie a cultivatorilor se pun în aplicare individual, pentru fiecare cultivator, numai prin acordul acestuia de a părăsi sectorul. În paralel se aplică un program de reaşezare a cotei corespunzătoare cultivatorului care părăseşte sectorul respectiv fie prin anularea cotei corespunzătoare cultivatorilor care au părăsit aceste culturi şi, implicit, prin reducerea pragului total de prim-procesare, fie prin realocarea cotei respective altui cultivator şi menţinerea pragului total de prim-procesare.”
Pentru o exprimare mai clară şi coerentă.

18.
Art.27.

“Programele de reconversie a producţiei cultivatorilor de tutun se pun în aplicare în următoarele condiţii, stabilite prin ordin al ministrului agriculturii, alimentaţiei şi pădurilor împreună cu asociaţiile profesionale şi interprofesionale:

 a) fixarea primei de reconversie acordate producătorilor;

 b) stabilirea cultivatorilor care pot beneficia de prima de reconversie.”
Se reformulează articolul 27, astfel:

“Programele de reconversie a cultivatorilor de tutun se pun în aplicare în următoarele condiţii, stabilite prin ordin al ministrului agriculturii, alimentaţiei şi pădurilor împreună cu asociaţiile profesionale şi interprofesionale:

 a) fixarea primei de reconversie acordate producătorilor;

 b) stabilirea cultivatorilor care pot beneficia de prima de reconversie.”
Idem.

19.
Art.28

“Piaţa tutunului brut este supusă următoarelor controale:

a) controlul administrativ al livrărilor şi al corectitudinii evidenţei acestora;

b) controlul administrativ al respectării contractelor de cultură;
c) controlul plăţii primelor către grupurile de producători şi producătorii membri şi/sau producători individuali nemembri ai unui grup de producători;

d) controlul respectării condiţiilor de recunoaştere a grupurilor de producători;

e) controlul unităţilor prim-procesatoare, în sensul respectării condiţiilor de autorizare în vederea încheierii contractelor de cultură cu producătorii.”
Se reformulează articolul 28, astfel:

“Piaţa tutunului brut este supusă următoarelor controale:

a) controlul respectării condiţiilor de recunoaştere a grupurilor de producători;

b) controlul unităţilor prim-procesatoare, în sensul respectării condiţiilor de autorizare în vederea încheierii contractelor de cultură cu producătorii;

c) controlul plăţii primelor către grupurile de producători şi producătorii membri şi/sau producători individuali nemembri ai unui grup de producători.”

Pentru claritatea textului.

20.
Art.29.nou
Se introduce articolul 29 nou, cu următorul conţinut:

“În termen de 30 de zile de la data publicării în Monitorul Oficial al României, Ministerul Agriculturii, Alimentaţiei şi Pădurilor împreună cu Ministerul Finanţelor Publice vor emite norme metodologice în aplicarea prezentei legi aprobate prin hotărâre de Guvern.”
Pentru a se asigura baza juridică a clarificărilor unor texte ale legii.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu



    Consilieri parlamentari:

    Onete Alexandru

    Bărdiţă Mariana

